**ΠΡΟΓΡΑΜΜΑ-ΠΕΡΙΛΗΨΕΙΣ ΕΡΓΑΣΤΗΡΙΩΝ**

 **ΔΙΗΜΕΡΙΔΑΣ ΤΗΣ ΕΛΛΗΝΙΚΗΣ ΕΤΑΙΡΕΙΑΣ ΣΥΜΒΟΥΛΕΥΤΙΚΗΣ 2017**

**ΣΑΒΒΑΤΟ 16/12/2017**

**09.00 -10.00: Εγγραφές / Δηλώσεις συμμετοχής σε εργαστήρια**

**10.00 -10.30: ΟΛΟΜΕΛΕΙΑ Έναρξη**, **Χαιρετισμός Προέδρου, Βίβιαν Σαχπάζη**

 **Χαιρετισμός Δ.Ν., Δ/ντριας «ΕΠΑΝΟΔΟΣ ΝΠΙΔ»,**

**Φωτεινή Μηλιώνη**

**Χαιρετισμός της Προέδρου «Σ.Ε.Ε.Π.Π», ΜΔ Εγκληματολογίας**, **Ερασμία Μπίτσικα**

**10.30 -12.00: ΟΛΟΜΕΛΕΙΑ Στρογγυλό τραπέζι με θέμα:**

**ΣΥΜΒΟΥΛΕΥΤΙΚΗ ΣΤΗΝ ΕΛΛΑΔΑ: ΜΙΑ ΚΟΙΝΗ ΙΔΕΑ,**

**ΔΙΑΦΟΡΕΤΙΚΕΣ ΘΕΩΡΙΕΣ, ΕΝΑ ΣΥΝΕΧΕΣ ΕΥ-ΠΡΑΤΤΕΙΝ.**

**Η Ιστορική Διαδρομή των Κέντρων**

1. **ΣΥΝΘΕΣΙΣ - ΣΥΝΘΕΤΙΚΗ ΨΥΧΟΕΝΕΡΓΕΙΑΚΗ: Μια Ιστορική Διαδρομή**

**Ιωάννης Ψάρρας,** Ιδρυτής του χώρου Πολιτισμού και Έρευνας '’ΣΥΝΘΕΣΙΣ [1995]'’ και εμπνευστής της μεθόδου της Συνθετικής Ψυχοενεργειακής Προσέγγισης [1997].

1. **20 χρόνια Δέσμευση στο ΕΥ-ΠΡΑΤΤΕΙΝ**

**Κάτια Χατζηλάκου**, M.Sc. Κοινωνική & Κλινική Ψυχολόγος, Ψυχοθεραπεύτρια, Εκπαιδεύτρια & Επόπτρια Gestalt, Μέλος της EAGT, Κάτοχος ECP, Ιδρυτικό Μέλος Gestalt Foundation και HAGT.

1. **Η τριανταπεντάχρονη πορεία του Εργαστηρίου Διερεύνησης Ανθρώπινων Σχέσεων και η Ελληνική Εταιρεία Συμβουλευτικής»**

**Χάρις Κατάκη**, Ψυχολόγος, Εργαστήριο Διερεύνησης Ανθρώπινων Σχέσεων, Ιδρυτής.

1. **«ΣΥΜΒΟΥΛΕΥΤΙΚΗ ΚΑΙ ΕΥ ΠΡΑΤΤΕΙΝ» - ΕΛΛΗΝΙΚΟ ΙΝΣΤΙΤΟΥΤΟ ΣΥΣΤΗΜΙΚΗΣ ΑΝΑΠΑΡΑΣΤΑΣΗΣ BERT HELLINGER**

**Δρ. Δημήτρης Σταυρόπουλος**,  κοιν.-ψυχ., πιστοποιημένος θεραπευτής-εκπαιδευτής -επόπτης Σ.Α.

**Μυρτώ-Βασιλική Κούτρα**, B.Sc., M.P.H., συστημική σύμβουλος, ειδίκευση στην Σ.Α.

1. **Λόγω Ψυχής: Συν-δημιουργώντας μια ασφαλή βάση για ανάπτυξη**

 **Τσαμπίκα Μπαφίτη,** M.Sc., Ph.D., EuroPsy, ECP, Κλινική & σχολική ψυχολόγος- ψυχοθεραπεύτρια, Επιστημονική συν-υπεύθυνη του ‘’Λόγω Ψυχής’’ - Ινστιτούτο Εκπαίδευσης και Έρευνας στη Συστημική Ψυχοθεραπεία.

1. **Η Υπαρξιακή προσέγγιση στην Ελλάδα**

**Ευγενία Γεωργαντά**, Psy.D., ECP, - ψυχολόγος, ψυχοθεραπεύτρια. Ιδρυτικό μέλος του «γίγνεσθαι», της Ελληνικής Εταιρείας Υπαρξιακής Ψυχολογίας, όπου είναι εκπαιδεύτρια και επόπτρια.

1. **Η εκπαίδευση στη Συμβουλευτική ψυχικής υγείας στο Κέντρο Εφαρμοσμένης Ψυχοθεραπείας και Συμβουλευτικής**

 **Δρ. Ναταλία Κουτρούλη, Διευθύντρια Σπουδών, Ναταλία Κουτρούλη,** Msc, Ψυχολόγος Υγείας, με Εκπαίδευση στη Γνωσιακή Ψυχοθεραπεία και τη Συμβουλευτική, Διευθύντρια Σπουδών.

1. **Ινστιτούτο ’’μίτος. Η τέχνη του θεραπεύειν’’ , Χανιά Κρήτη**

**Νεκταρία Πατεράκη**, Πτυχιούχος Ψυχολογίας, Προσωποκεντρική Σύμβουλος και Μη Κατευθυντική Ψυχοθεραπεύτρια-Εκπαιδεύτρια

**Αριστείδης Στουρνάρας**, Ψυχίατρος παιδιών και εφήβων, Μη Κατευθυντικός Σύμβουλος ψυχοθεραπευτής-εκπαιδευτής

1. **Ψυχολογικό Κέντρο Χανίων-Ψυχοδυναμική Ψυχοθεραπεία & Εξ Αποστάσεως Εκπαίδευση:**  **Μια σύγχρονη ματιά στην πραγματικότητα**

 **Αναστάσιος Χαραλαμπάκης**, M.Ed., M.Sc., Psy.D. Ψυχολόγος, Ψυχοθεραπευτής

1. **‘’Αλληλεπίδραση, παρουσία και σχέση στην Προσωποκεντρική και Focusing Βιωματική Συμβουλευτική’’**

**Άννα Καραλή***,* ψυχοθεραπεύτρια, συν-ιδρύτρια και συν-διευθύντρια του Ελληνικού Κέντρου Focusing, όπου λειτουργεί ως εκπαιδεύτρια και επόπτρια στην Προσωποκεντρική και Focusing-βιωματική ψυχοθεραπεία. Κάτοχος ECP. Αναγνωρισμένη Εκπρόσωπος (Coordinator) Χώρας του Διεθνούς Ινστιτούτου Focusing Νέας Υόρκης, ΗΠΑ.

**Συντονισμός: Βίβιαν Σαχπάζη**, Πρόεδρος Ελληνικής Εταιρείας Συμβουλευτικής

**\*\*\***

**12.00-12.30 Διάλειμμα -**  Καφές στο κυλικείο του New York College - Μετάβαση στις αίθουσες

**12.30-15.00: *Παράλληλα εργαστήρια – ΣΑΒΒΑΤΟ ΠΡΩΙ***

**1. «Ηγεσία και Ευ Πράττειν. Ο/η Σύμβουλος ως Ηγέτης σε έναν Αβέβαιο Κόσμο»**

Το εργαστήριο έχει πρόθεση να συμβάλλει στην ανάδειξη της ηγετικής δύναμης μέσα στον καθένα, με συγκεκριμένη θεωρία και πρακτικές.

Ο /Η Σύμβουλος είναι ένα άτομο που κινητοποιεί και μεταβάλλει - με την οικειοθελή απόφαση να είναι στη θέση του θεραπευτή - τις συνειδήσεις που τον εμπιστεύθηκαν.

Από τη φύση της ίδιας του της εργασίας, δεν μπορεί να αγνοήσει ή να φοβηθεί, το ρόλο του ηγέτη.

Η σχεδόν παντελής έλλειψη ηγετικών μορφών στη σημερινή εποχή, οδηγεί αποφασιστικά και αποκλειστικά στην επαναδιατύπωση, ενσυνειδήτως, του ρόλου των συμβούλων και της Συμβουλευτικής ως ηγετικές μονάδες και ομάδες ικανών - πλέον - να ηγηθούν, μέσα σε έναν αβέβαιο, ρευστό και επιπλέοντα κόσμο.

ΙΩΑΝΝΗΣ ΨΑΡΡΑΣ, Ιδρυτής του χώρου Πολιτισμού και Έρευνας '’ΣΥΝΘΕΣΙΣ [1995]'’ και εμπνευστής της μεθόδου της Συνθετικής Ψυχοενεργειακής Προσέγγισης [1997]

Εισηγητής σεμιναρίων, Σύμβουλος Ψυχικής Υγείας. Έχει γράψει πολλά άρθρα με θέμα τη θεραπευτική και τη σχέση θεραπευτή -θεραπευόμενου και έχει εκδώσει ένα δοκίμιο και τέσσερεις ποιητικές συλλογές.

**2. «Ο Κοινωνικός Ρόλος του Συμβούλου. ‘’Ανοίγοντας τις κλειστές πόρτες του γραφείου μας στη κοινωνία και στη ζωή’’»**

Στη παρούσα δύσκολη κοινωνική συγκυρία, ο επαγγελματίας Σύμβουλος Ψ.Υ. καλείται να ενισχύσει όχι μόνο τον επαγγελματικό αλλά και τον κοινωνικό του ρόλο. Στο πλαίσιο του ΕΥ ΠΡΑΤΤΕΙΝ ο Σύμβουλος προχωράει σε δράσεις, με στόχο τη συμβολή του στις αναθεωρήσεις και αλλαγές που απαιτούν οι προκλήσεις των καιρών και ταυτόχρονα εκδηλώνει την κοινωνική του συνείδηση, το ήθος και τις αξίες του μέσα από την προσφορά και προώθηση της ψυχικής υγείας σε αδύναμα οικονομικά άτομα και ευάλωτες κοινωνικές ομάδες. Μέσα από το άνοιγμα του στις ανάγκες της κοινότητας ο ίδιος ο Σύμβουλος αποκτά εμπειρίες, αναπτύσσεται και εξελίσσεται ως άτομο αλλά και ως επαγγελματίας, κερδίζει σοφία και γνώση και ευαισθητοποιεί το ευρύ κοινό σε θέματα συμβουλευτικής.

Στο εργαστήριο αυτό με βιωματικό τρόπο και μέσα από τη δυναμική της ομάδας θα επεξεργαστούμε δυνατότητες, ιδέες, προτάσεις οι οποίες μπορούν να οδηγήσουν σε σχεδιασμό ή ανάληψη πρωτοβουλιών για δράσεις και εφαρμοσμένες πρακτικές είτε ιδιωτικά, είτε μέσα από την αλληλεπίδρασή μας με άλλα πλαίσια, κοινωνικούς φορείς και δίκτυα. Ως παράδειγμα καλής πρακτικής θα παρουσιαστεί το εθελοντικό πρόγραμμα του Εργαστηρίου Διερεύνησης Ανθρωπίνων Σχέσεων « Γέφυρες Παντού».

ΕΙΡΗΝΗ ΡΕΠΠΑ, Οικογενειακή Θεραπεύτρια, Σύμβουλος επαγγελματικής σταδιοδρομίας.

Έχει M.Sc. στη Σχολική Ψυχολογία & Συμβουλευτική από το Πανεπιστήμιο Πατρών, κατέχει Πιστοποιητικό Ειδίκευσης μεταπτυχιακού επιπέδου στη Συμβουλευτική και τον Επαγγελματικό Προσανατολισμό και ειδικεύτηκε στη Συστημική Οικογενειακή Θεραπεία. Έχει εργαστεί ως σύμβουλος ΣΕΠ στη Β/θμια Εκπ/ση, έχει συντονίσει ως ψυχοθεραπεύτρια ή εκπαιδεύτρια Σχολές γονέων, ομάδες εφήβων, ανέργων, κλπ προσφέροντας θεραπευτικό και συμβουλευτικό έργο σε άτομα, ομάδες και οικογένειες.

**3. «Το ευ-πράττειν ως μέριμνα (sorge). Πώς επιλέγουμε να εμπλεκόμαστε με, και, να μεριμνούμε για τους άλλους;»**

Η υπαρξιακή προσέγγιση στη θεραπεία αναγνωρίζει ως δεδομένο της ανθρώπινης ύπαρξης την αναπόφευκτη εμπλοκή μας με τους άλλους και τον κόσμο. Αυτή η εμπλοκή/μέριμνα (sorge) εκφράζεται με τρεις τρόπους (Heidegger, 1998). Σε αυτό το εργαστήρι θα προσπαθήσουμε μέσα από το παιχνίδι να κατανοήσουμε αυτούς τους τρόπους, διερευνώντας παράλληλα:

* πώς και πότε χρησιμοποιούμε καθ’ έναν από αυτούς προσωπικά και επαγγελματικά;
* τι ευθύνη έχουμε για την παραπάνω επιλογή;
* πώς επηρεάζεται το σχετίζεσθαι στη θεραπευτική συνάντηση;

Heidegger, M. (1998) *Είναι και Χρόνος. Τόμος Α’ μτφ*. Γ. Τζαβάρας. Αθήνα: Δωδώνη

ΑΝΝΑ ΚΟΥΡΤΗ, Ch.Couns.Psychologist, AFBPsS, Post-M.A., M.Sc., B.A., Συμβουλευτική Ψυχολόγος - Υπαρξιακή Θεραπεύτρια

Η Άννα Κούρτη, Ch.Couns.Psychologist, AFBPsS είναι συμβουλευτική ψυχολόγος - υπαρξιακή θεραπεύτρια. Δουλεύει ιδιωτικά με ενήλικες και παρέχει κλινική εποπτεία σε εκπαιδευόμενους και επαγγελματίες της συμβουλευτικής και της ψυχοθεραπείας. Είναι εκπαιδεύτρια στην Ελληνική Εταιρεία Υπαρξιακής Ψυχολογίας “Γίγνεσθαι” και ιδρυτικό μέλος του δικτύου παροχής συμβουλευτικής χαμηλού κόστους σε ευπαθείς ομάδες “Ψ-Δίκτυο’’.

**4. «Το Ευ Πράττειν του Συμβούλου στη Θεραπευτική Σχέση. Πως η δυναμική της στάσης του συμβούλου μπορεί να βοηθήσει ή να βλάψει την διάδραση με τον πελάτη»**

Η θεραπευτική σχέση αποτελεί τον ακρογωνιαίο λίθο για την πορεία της ψυχοθεραπείας ώστε να μπορέσει η κάθε θεραπευτική παρέμβαση να βοηθήσει τον θεραπευμένο. Ο θεραπευτής έχει την ευθύνη να δημιουργήσει το ηθικό πλαίσιο ώστε να προστατέψει τον πελάτη, να δημιουργήσει κλίμα εμπιστοσύνης και να ανοίξει τον δρόμο της συναισθηματικής αλληλεπίδρασης. Τα εμπόδια που μπορούν να παρουσιαστούν είναι πολλά και, πάνω απ’ όλα, είναι ευθύνη του θεραπευτή να τα ελαχιστοποιήσει, όσο γίνεται, ακολουθώντας μία γνήσια και ηθική θεραπευτική στάση. Μέσα από διαδραστικές ασκήσεις θα δούμε σωστές και λανθασμένες δυναμικές που δημιουργούνται μέσα από τα κίνητρα του θεραπευτή να βοηθήσει ή να βλάψει τον πελάτη.

ΠΑΝΑΓΙΩΤΗΣ ΜΩΡΑΚΕΑΣ, κλινικός ψυχολόγος, ψυχοθεραπευτής με σπουδές Bachelor και Master από το Wayne State University στην Αμερική. Επίσης, έχει κάνει εκπαίδευση στην Κλινική ψυχοπαθολογία στο Αιγινήτειο Νοσοκομείο καθώς και εκπαίδευση REBT στο Ελληνικό Ινστιτούτο Λογικοθυμικής Ψυχοθεραπείας. Έχει υπάρξει καθηγητής ψυχολογίας στο Mediterranean College και από το 2009 είναι επιστημονικά υπεύθυνος και καθηγητής στην ΕΨΥΘΕ - Πειραϊκό Ινστιτούτο Συνθετικής Ψυχοθεραπείας.

**5.** **«Συμβουλευτική Σωματικής προσέγγισης: Η διάγνωση ως προϋπόθεση του Εύ πράττειν»**

Στο εργαστήριο θα γίνει σύντομη εισήγηση στο διαγνωστικό χαρακτηρολοαναλυτικό μοντέλο. Σε ποιες εξελικτικές φάσεις, σε ποια σωματικά επίπεδα, σε ποιες σχέσεις έχουν δημιουργηθεί τα κυριότερα στοιχεία του Χαρακτήρα και τα τυχόν συμπτώματα του θεραπευόμενου; Ποια είναι η καταλληλότερη διαδικασία και θεραπευτική στάση για τον εκάστοτε μοναδικό χαρακτηριολογικό συνδυασμό;

Θα ακολουθήσει ανάλυση περιπτώσεων που θα προταθούν από τους συμμετέχοντες και εξάσκηση στην ενσυναίσθηση μέσω του σώματος (βιωματικό).

ΜΑΡΙΛΕΝΑ ΚΟΜΗ, Ψυχοπαιδαγωγός-ψυχοθεραπεύτρια, Trainer, Επόπτρια, Διευθύντρια Ε.Ι.Ν.Α. - Κέντρου «Βίλχελμ Ράιχ».

Ειδικεύεται στην ψυχοθεραπεία Gestalt, στην μέθοδο EMDR (Ινστιτούτο Τραυματοθεραπείας Αθηνών), είναι μέλος της E.A.B.P.-ΠΕΣΩΨ και κάτοχος ECP. Συγγραφέας του βιβλίου «Η ομάδα, το σώμα και η ψυχοθεραπεία» (2006), εκδ. Θυμάρι.

ΔΕΣΠΟΙΝΑ ΜΑΡΚΕΚΗ, Ψυχολόγος-ψυχοθεραπεύτρια, Διευθύντρια Σπουδών Ε.Ι.Ν.Α. - Κέντρου «Βίλχελμ Ράιχ»

 Έχει παρακολουθήσει μετεκπαιδεύσεις επιπέδου Master’s στην Θεραπεία Gestalt με τον Barrie Simmons και στην  Εκπαίδευση Εποπτών με τον Dott. Genovino Ferri. Είναι μέλος της E.A.B.P.-ΠΕΣΩΨ, κάτοχος ECP, και μέλος της Ελληνικής Εταιρίας Συμβουλευτικής (ΕΕΣ).

**6. « ‘’Οι Τάξεις της Βοήθειας’’: Ευ Πράττειν & Συστημική Αναπαράσταση’’» Βιωματικό Εργαστήρι Συστημικής Αναπαράστασης**

Στα πρωτογενή συστήματα όπως η οικογένεια, κάθε μέλος ανήκει ισότιμα, ως αναπόσπαστο μερίδιο (Μοίρα) στην διαμόρφωση της ολότητας του συστήματος. Ο σεβασμός στην θέση, την ιεραρχία χρονικής εισόδου και η αποδοχή του δούναι και λαβείν κάθε μέλους εντός του, ως έχει, περιφρουρούνται διαγενεαλογικά, ως νομοτελειακά τηρούμενες *Αρχές και Τάξεις*, για την διατήρηση της ολότητάς του.

*Η Συστημική Αναπαράσταση διευρύνει το πεδίο διερεύνησης και ανίχνευσης λύσεων* στα κυρίαρχα προβλήματα του ανθρώπου, *αναδύοντας* συχνά τα*ασυνείδητα αιτήματα που ανατάσσουν στην πηγή τους τα συμπτώματα και/ή τα καταστροφικά μοτίβα.*

Η άρτια εκπαίδευση, η δια-βίου κατάρτιση και εποπτεία, η τήρηση κανόνων ηθικής & δεοντολογίας, η συνεχιζόμενη επένδυση στην προσωπική μας εξέλιξη και αυτογνωσία είναι οι βάσεις της υπεύθυνης θέσης & στάσης απέναντι στην πολυπλοκότητα του έργου που καλούμαστε να φέρουμε εις πέρας. Κατά την Συστημική Αναπαράσταση οι *κατευθυντήριες* που διέπουν το έργο αυτό ονομάζονται *‘Τάξεις της Βοήθειας’* και βασίζονται στην *μη-κριτική παρέμβαση* στον πελάτη και στην *αποδοχή* του οικογενειακού και κοινωνικού συστήματος όπου ανήκει.

Ενότητες Βιωματικού Εργαστηρίου

* *Αρχές και Τάξεις* της Σ.Α
* Ευ Πράττειν και Συστημική Αναπαράσταση : Οι ‘*Τάξεις της Βοήθειας’*
* Βιωματική *επεξεργασία προσωπικών αιτημάτων*
* *Αναστοχασμός*: επεξεργασία περιπτώσεων υπό το πρίσμα των ‘Τάξεων της Βοήθειας’

Δρ. ΔΗΜΗΤΡΗΣ ΣΤΑΥΡΟΠΟΥΛΟΣ,  κοιν.-ψυχ., πιστοποιημένος θεραπευτής -εκπαιδευτής - επόπτης Σ.Α.

Γεννήθηκε στην Αθήνα, εκπαιδεύτηκε στην Γερμανία και εργάζεται από το 1978 στην Ελλάδα ως Συστημικός και Οικογενειακός Θεραπευτής (EFTA- ΕΛΕΣΥΘ). Εισήγαγε την Συστημική Αναπαράσταση (Σ.Α.) στην Ελλάδα, ίδρυσε και προεδρεύει στο Ελληνικό Ινστιτούτο Συστημικής Αναπαράστασης, διεθνώς πιστοποιημένου φορέα θεραπείας, εκπαίδευσης και εποπτείας Σ.Α. από τον Bert Hellinger και την DGfS (Γερμανική Εταιρία Σ.Α.).

ΜΥΡΤΩ-ΒΑΣΙΛΙΚΗ ΚΟΥΤΡΑ, B.Sc., M.P.H., συστημική σύμβουλος, ειδίκευση στην Σ.Α.

Γεννήθηκε στην Αθήνα, σπούδασε ‘Οργανωσιακή Συμπεριφορά/Ψυχολογία’ στην Αθήνα και έλαβε μεταπτυχιακό τίτλο στην ‘Δημόσια Υγεία’ στις Η.Π.Α. Μετεκπαιδεύτηκε στην ‘Βελτίωση Ψυχικής Υγείας Εργαζομένων’ (ΕΚΠΑ) και στην ‘Συστημική Σκέψη & Αναπαράσταση’ (ΕΙΣΑ & Hellinger Sciencia).Aπό το 2006 διευθύνει το ΕΙΣΑ, όπου και συντονίζει σεμινάρια Οικογενειακής και Επιχειρησιακής Αναπαράστασης. Είναι τελειόφοιτη του Προγράμματος Εκπαίδευσης Εκπαιδευτών/Εποπτών Σ.Α.

**7. «Το Ασυνείδητο Σώμα του Θεραπευτή»**

Το βιωματικό εργαστήριο με θέμα το ασυνείδητο σώμα του θεραπευτή επικεντρώνεται στις αισθήσεις, τα συναισθήματα, τις μνήμες και τις ανάγκες του σώματος του θεραπευτή όπως αυτές λαμβάνουν χώρα κατά τη θεραπευτική διαδικασία.

Σκοπός του εργαστηρίου είναι η συνειδητοποίηση των αρχαϊκών αναγκών μέσα από τις μνήμες του σώματος και η βέλτιστη τοποθέτησή τους στη θεραπευτική συνεδρία.

Ακολουθώντας την ψυχοθεραπευτική προσέγγιση των Peso διερευνούμε και ανακαλύπτουμε τις αρχαϊκές ανάγκες, επανατοποθετούμαστε σε αυτές, αναγνωρίζοντας τα όρια του θεραπευτικού μας σώματος προς όφελος τόσο των ιδίων όσο και του πελάτη μας.

Στο τέλος του εργαστηρίου στόχος μας είναι οι συμμετέχοντες να αναγνωρίζουν τα μηνύματα του σώματός τους σε επίπεδο αντιμεταβιβάσεων και θεραπευτικών προβολών.

ΘΕΟΔΩΡΟΣ ΤΣΙΡΙΓΩΤΗΣ, Μ.Phil., Psy.D. Κλινικός Ψυχολόγος, Ψυχοθεραπευτής

Εργάζεται σε Κέντρο Ημέρας με χρόνια ψυχικά πάσχοντες. Διευθυντής Σπουδών, Επόπτης, Εκπαιδευτής του Ψυχολογικού Κέντρο Χανίων. Έχει εργαστεί ως ερευνητής στον Παγκόσμιο Οργανισμό Υγείας. Έχει πραγματοποιήσει πενταετή εκπαίδευση στη ψυχαναλυτική ψυχοθεραπεία, τετραετή εκπαίδευση στην οικογενειακή, ενώ πρόσφατα ολοκλήρωσε διετή εκπαίδευση στη γνωσιακή ψυχοθεραπεία

ΑΝΑΣΤΑΣΙΟΣ ΧΑΡΑΛΑΜΠΑΚΗΣ, M.Ed., M.Sc., Psy.D. Ψυχολόγος, Ψυχοθεραπευτής

Αριστούχος απόφοιτος του Πανεπιστημίου Κρήτης, έχει πραγματοποιήσει μεταπτυχιακές σπουδές στην ψυχαναλυτική ψυχοθεραπεία και την εκπαίδευση, ενώ δίδαξε επί σειρά ετών σε ανώτερες και ανώτατες σχολές. Από το 2016 είναι εκλεγμένος πρόεδρος της Ευρωπαϊκής Εταιρίας Ψυχοδυναμικής Ψυχοθεραπείας. Διευθυντής, Επόπτης, Εκπαιδευτής του Ψυχολογικού Κέντρου Χανίων.

**15.00-16.00: Διάλειμμα για φαγητό** στο κυλικείο του New York College - μετάβαση στις αίθουσες

**16.00-18.30: Παράλληλα εργαστήρια – ΣΑΒΒΑΤΟ ΑΠΟΓΕΥΜΑ**

**1. «Ευ Πράττειν και Παρατηρούν Εγώ»**

Η ικανότητα της αυτοπαρατήρησης ενισχύει το ευ-πράττειν στην συμβουλευτική διαδικασία. Θα αναφερθούμε στα εξωτερικά και ενδοπροσωπικά όρια με στόχο την ενδυνάμωση της αυτοπαρατήρησης (Παρατηρούν Εγώ).

Σε αυτό το βιωματικό εργαστήρι, μέσα από ένα ολιγόλεπτο demo συμβουλευτικής διαδικασίας, ο κάθε ένας θα έρθει σε επαφή/αναγνώριση των λεκτικών και μη λεκτικών αντιδράσεων του στον ρόλο του ως σύμβουλος. Μέσα από την αυτοπαρατήρηση όσο και μέσα από την έγγραφη περιγραφή (ανώνυμη) των υπόλοιπων συμμετεχόντων, θα έχει την δυνατότητα να μελετήσει τον τρόπο με τον οποίον ανταποκρίνεται και τα μηνύματα που δίνει ως σύμβουλος.

ΚΑΛΛΙΟΠΗ ΖΩΡΖΟΥ, Σωματική Ψυχοθεραπεία (Bodynamic)

Θεραπεύτρια, επόπτρια, εκπαιδεύτρια, censor και αναλύτρια (Rebirthing, Μετατραυματικό Στρες) του Συστήματος Bodynamic Somatic Psychotherapy and Analysis. NLP (ECT London), Gold Counseling (ECT London), Diploma in Counseling & Therapy, Diploma Συμβούλου Προσωπικής Ανάπτυξης «Συστημική Σκέψη & Πράξη», Diploma “Personal Coaching Practitioner” – ΠΕΣΩΨ.

ΚΑΛΛΙ ΧΑΝΔΡΙΝΟΥ, Συνθετική Ψυχοθεραπεία και εποπτεία

Συνθετική Ψυχοθεραπεία (Advanced Diploma in Integrative Psychotherapy / Athens Synthesis Center Athens), Συνθετική Συμβουλευτική (BA in Integrative Counselling / Middlesex London), Εποπτεία (Certificate in Counselling Supervision / Cosca Scotland), Προγεννητική Ψυχολογία (Cosmoanelixis Athens), Σωματοδυναμική Ψυχοθεραπεία & Ανάλυση (Bodynamic Athens) - ΕΕΨΕ - EAP - ECP – ΕΕΑΣΘΣΨ.

**2. «Η πρόωρη διακοπή της θεραπευτικής σχέσης και η επίδραση του «τέλους» στο ΕΥ του ΠΡΑΤΤΕΙΝ – Υπάρχει «τέλος» στη θεραπευτική σχέση;»**

Η πρόωρη διακοπή της θεραπευτικής σχέσης έχει σημαντική επίδραση στον θεραπευτή και δρα καταλυτικά στη διαμόρφωση της θεραπευτικής του ταυτότητας. Παρ’ όλα αυτά, οι σχετικές μελέτες είναι περιορισμένες. Το εργαστήριο αυτό θα πραγματοποιήσει μια ιστορική αναδρομή στο φαινόμενο αυτό, που μνημονεύεται για πρώτη φορά το 1937 στο κείμενο στου Φρόιντ «Περατή και μη Περατή Ανάλυση» και συνεχίζει να διχάζει τους ερευνητές μέχρι σήμερα.

Μέσω βιωματικών ασκήσεων και επεξεργασίας προσωπικών εμπειριών θα διερευνηθούν ερωτήματα όπως το πώς βιώνει ο θεραπευτής την πρόωρη λήξη, τι ζητήματα αναδύονται και πώς επηρεάζεται το θεραπευτικό του έργο. Επίσης, οι συμμετέχοντες θα παροτρυνθούν να εμβαθύνουν στο πώς ο θεραπευτής ενδέχεται να οδηγήσει ασυνείδητα τον θεραπευόμενο προς τη λήξη της σχέσης. Αλήθεια, υπάρχει τέλος στη θεραπευτική σχέση;

ΕΥΑ ΤΟΡΝΑΡΗ, MΑ Σύμβουλος Ψυχικής Υγείας

Η θεωρητική της προσέγγιση είναι συνθετική και είναι κάτοχος μεταπτυχιακού τίτλου στη Συμβουλευτική και Ψυχοθεραπεία (University of East London, Master of Arts in Counselling & Psychotherapy). Η κλινική της εμπειρία πηγάζει από την θεραπευτική εργασία στη Μονάδα ψυχοκοινωνικής αποκατάστασης και στα προστατευόμενα διαμερίσματα «ΗΠΙΟΝΗ», στον οργανισμό «ΓΟΝ.ΙΣ», στο κέντρο ΕΠΑΨΥ και σε άλλους φορείς ψυχικής υγείας. Παράλληλα διατηρεί ιδιωτικό γραφείο στο Μαρούσι.

ΕΙΡΗΝΗ ΚΟΥΤΣΟΔΟΝΤΗ, MΑ Σύμβουλος Ψυχικής Υγείας

Η θεωρητική της προσέγγιση είναι συνθετική και είναι κάτοχος μεταπτυχιακού τίτλου στη Συμβουλευτική και Ψυχοθεραπεία (University of East London, Master of Arts in Counselling & Psychotherapy). Απόφοιτος Αγγλικής Φιλολογίας του ΕΚΠΑ και κάτοχος ΜΑ στην Περιβαλλοντική Διοίκηση. Η εμπειρία της ως σύμβουλος προέρχεται από συνεργασία με φορείς προσωπικής και κοινωνικής ψυχολογικής υποστήριξης (ΕΨΥΘΕ - Πειραϊκό Ινστιτούτο Συνθετικής Συμβουλευτικής & Ψυχοθεραπείας, Ξενώνας Κακοποιημένων Γυναικών, κ.ά.). Διατηρεί ιδιωτικό γραφείο στην περιοχή του Πειραιά.

**3. «Δραματοθεραπεία & Σωματικότητα: Ένα ταξίδι μέσα από τέσσερις τέχνες»**

*«Όλη μέρα, όλη νύχτα, το σώμα εκδηλώνεται, παραδίδεται μαλακό στη φθορά ή αντιστέκεται αιχμηρό σαν μαχαίρι. {…} Ο κόσμος γράφει πάντα για τα πεπραγμένα του νού, τις σκέψεις που του έρχονται, τα ευγενικά του σχέδια, για το πώς ο νούς έχει εκπολιτίσει το σύμπαν, {…} αγνοώντας το σώμα…».*

 *Βιρτζίνια Γουλφ*

Το εργαστήριο αυτό θα είναι ένα ταξίδι σωματικών διαδρομών, μέσα από τέσσερις τέχνες: Θέατρο, Φωτογραφική Απεικόνιση, Ζωγραφική, Χορός με οδηγό του την Δραματοθεραπεία. Σκοπός του εργαστηρίου, είναι να αναδείξει τη δυναμική των πολλαπλών μορφών τέχνης και τον τρόπο που αυτές επιδρούν πάνω στο σώμα μας. Πληροφορίες που είναι από παλιά γραμμένες στα σώματά μας, συντελούν στην αυτογνωσία και στην τόνωση της αυτοπεποίθησης. Παράλληλα, το σώμα αποτελεί τη μορφή με την οποία συμμετέχουμε στις κοινωνικές σχέσεις καθώς συνθέτει την ιδιαιτερότητα του καθενός.

ΙΩΑΝΝΑ ΑΥΓΕΡΙΝΟΥ, Ηθοποιός και Δραματοθεραπεύτρια

Ως Ηθοποιός, αποφοίτησε αριστούχος από την «Ανωτέρα Σχολή Θεάτρου Τέχνης -Κάρολος Κουν» και από τότε έχει εργαστεί σε πολλά θέατρα (Θέατρο Τέχνης, Εθνικό Θέατρο, Ανοιχτό Θέατρο κ.α.) και στον κινηματογράφο. Ως Δραματοθεραπεύτρια, ολοκλήρωσε τις σπουδές της στο Ινστιτούτο Δραματοθεραπείας Αιών και είναι μέλος της ΕΔΠΕ (Ένωση Δραματοθεραπευτών & Παιγνιοθεραπευτών Ελλάδος). Έχει εργαστεί σε ψυχιατρικές δομές και κέντρα απεξάρτησης (ΚΕΘΕΑ ΑΛΦΑ, 18ΑΝΩ, Κέντρο Ψυχικής Υγιεινής Ζωγράφου. Συντονίζει βιωματικά εργαστήρια και σεμινάρια Δραματοθεραπείας σε διάφορους χώρους θεραπείας και πολιτισμού. Εργάζεται ως ατομική και ομαδική θεραπεύτρια.

**4. «Εμπόδια (Υποκειμενικά και Αντικειμενικά) στο Ευ Πράττειν του Συμβούλου. ‘’Η σημασία του ευ συνεργάζεσθαι στην συμβουλευτική διαδικασία ’’»**

Με αφορμή εμπόδια, διαφορετικά κάθε φορά, η ικανότητα του συμβούλου, η εμπειρία και οι γνώσεις του δοκιμάζονται, τροποποιούνται και εξελίσσονται, με στόχο το Ευ Πράττειν στην συμβουλευτική διαδικασία. Σύμφωνα με την Αντλεριανή Προσέγγιση, η ουσία του Ευ Πράττειν είναι το Ευ Συν-εργάζεσθαι, όπου με ισοτιμία στην πράξη, σύμβουλος και συμβουλευόμενος εμπλουτίζουν την σχέση με τον εαυτό του ο καθένας και κυρίως την μεταξύ τους σχέση, καλλιεργώντας την ενσυναίσθηση.

Στο βιωματικό αυτό εργαστήρι θα ανιχνεύσουμε εμπόδια που εμφανίζονται, εστιάζοντας στην δυνατότητα που αυτά τα ίδια παρέχουν, ώστε να οδηγούμαστε στην προσπέλασή τους, αξιοποιώντας τον πλούτο των παιδικών αναμνήσεων και την ανα-νοηματοδότησή τους στο παρόν της θεραπευτικής σχέσης.

ΝΤΟΡΑ ΣΩΦΡΟΝΗ, Msc Ψυχολογίας, Σύμβουλος Ψυχικής Υγείας

Η Ντόρα Σωφρόνη γεννήθηκε και μεγάλωσε στην Αθήνα. Ολοκλήρωσε τις προπτυχιακές σπουδές Ψυχολογίας στο Αμερικανικό Κολλέγιο Ελλάδος και το μεταπτυχιακό της στην Ψυχολογία και την Συμβουλευτική στο Πανεπιστήμιο του Sheffield (Μεγ. Βρετανία), όπου εξειδικεύθηκε στην συναισθηματική νοημοσύνη. Έχει συμμετάσχει σε ερευνητικά προγράμματα ιδρυμάτων στην Ελλάδα και το εξωτερικό. Έχει ειδικευτεί στην Συνθετική και στην Αντλεριανή Ψυχολογία και Προσέγγιση και είναι μέλος του Δ.Σ. της Ελληνικής Εταιρείας Αντλεριανής Ψυχολογίας. Είναι μέλος της Βρετανικής Ένωσης Ψυχολόγων και της Αμερικανικής αντίστοιχα. Εργάζεται ιδιωτικά με άτομα και ομάδες.

ΜΑΡΙΑ ΣΚΟΠΕΛΙΤΗ, Εκπαιδευτικός - Εμψυχώτρια ατόμων και ομάδων

Η Μαρία Σκοπελίτη γεννήθηκε και μεγάλωσε στο Μαρκόπουλο Αττικής. Ολοκλήρωσε τις προπτυχιακές της σπουδές στην Φιλοσοφική Σχολή του Πανεπιστημίου Αθηνών και εργάστηκε 25 χρόνια ως εκπαιδευτικός. Έχει ειδικευτεί στην Αντλεριανή Ψυχολογία και Προσέγγιση και είναι μέλος του Δ.Σ. της Ελληνικής Εταιρείας Αντλεριανής Ψυχολογίας. Τα τελευταία χρόνια εργάζεται ιδιωτικά με άτομα και ομάδες.

**5. «O Ρόλος και τα Όρια του Συμβούλου μέσα στη Θεραπευτική Διαδικασία»**

* Ποιός ακριβώς είναι ο ρόλος μου ως Σύμβουλος; Μου είναι ξεκάθαρο;
* Τι γίνεται με τα όρια; Θα φανώ αδιάφορος/η ή τιμωρητικός/η αν βάλω όρια;
* Τι σημαίνουν τα όρια στη δική μου προσωπική ζωή;

Σε αυτό το εργαστήριο θα προσπαθήσουμε να απαντήσουμε σε αυτές και άλλες ερωτήσεις με ένα βιωματικό τρόπο.

ΕΦΗ ΠΑΠΑΔΟΠΟΥΛΟΥ, Σύμβουλος Ψυχικής Υγείας, Συστημική οικογενειακή Θεραπεύτρια με Bachelor στην Ψυχολογία

Σύμβουλος Ψυχικής Υγείας, τ. ταμίας της ΕΕΣ & μέλος της European Association for Counselling. Bachelor of Science in Psychological Studies Alabama USA**.** Οικογενειακή Θεραπεύτριαπου ειδικεύτηκε στη Συστημική Οικογενειακή Θεραπεία στο Εργαστήριο Διερεύνησης Ανθρωπίνων Σχέσεων.

ΛΙΤΣΑ ΛΑΓΑΚΟΥ, Συστημική Οικογενειακή Θεραπεύτρια, Ψυχοπαιδαγωγός, Εξειδικευμένη  Σύμβουλος Τοξικοεξαρτήσεων ΟΚΑΝΑ

Bachelor of Arts, Concordia University (Ψυχοπαιδαγωγικός κλάδος). Πιστοποιητικό Ειδίκευσης στη Συστημική και Οικογενειακή Θεραπεία από το  Εργαστήριο Διερεύνησης Ανθρώπινων Σχέσεων. Πιστοποίηση Συμβούλου Ατόμων  Εξαρτημένων στο Αλκοόλ και Ναρκωτικές Ουσίες Πρόγραμμα από το THACE (The Hellenic Association of Continuing Education). Στέλεχος Διεύθυνσης Εφαρμογής Προγραμμάτων «ΟΚΑΝΑ».

**6. «Η συμβουλευτική στη σύγχρονη πραγματικότητα. Η περαιτέρω εξέλιξη του σύμβουλου ψυχικής υγείας στις απαιτήσεις της σύγχρονης πραγματικότητας και η δύναμη της αμφιβολίας, διερεύνησης και απορίας»**

Στην εποχή μας, η πολυμορφία, πολυπλοκότητα και ανάγκες της κοινωνίας μας έχουν πολλαπλασιαστεί, με αποτέλεσμα να απαιτείται ένα ιδιαίτερα υψηλό επίπεδο ψυχοθεραπευτικών υπηρεσιών.

Το λειτούργημα ενός επαγγελματία ψυχικής υγείας συνδέεται άμεσα με τις αξίες, την ηθική και προσωπική φιλοσοφία του κάθε ανθρώπου. Αυτό που είμαστε ως άνθρωποι είναι αυτό που φέρνουμε στην θεραπευτική διαδικασία. Σκοπός αυτού του εργαστηρίου είναι ο διάλογος και η επικοινωνία αυτών των χαρακτηριστικών και η ανάγκη για τρόπους αυτό-βελτίωσης τόσο σε προσωπικό όσο και σε επαγγελματικό επίπεδο.

Στο εργαστήρι συμπεριλαμβάνονται θέματα όπως περιπτώσεις σοβαρής ψυχοπαθολογίας και διαχείρισής της, εκτίμηση κατηγοριοποιήσεων των διαγνωστικών κριτηρίων και κατά πόσο είναι προσαρμοσμένα σε ένα συμβουλευτικό περιβάλλον, αναθεώρηση της ήδη υπάρχουσας γνώσης, αμφιβολία, επανεξέταση και επιβεβαίωση της γνώσης αυτής και ο ιδιαιτερότητα του καθενός.

ΣΙΔΗΡΟΚΑΣΤΡΙΤΗΣ ΓΙΑΝΝΗΣ, Ψυχολόγος, Προσωποκεντρικός Σύμβουλος

Σπούδασε Ψυχολογία στην Αγγλία στο Teesside University (1999-2002). Συνέχισε τις σπουδές του στο πεδίο της συμβουλευτικής στο Park Lane College (2003-2004) και ειδικεύτηκε στην σχολή της Προσωποκεντρικής προσέγγισης στο Leeds Metropolitan University (2005-2009) και στο Strathclyde University (2012-2013). Έχει δουλέψει στην Αγγλία κυρίως με θέματα που αφορούν εθισμό και άπορους πληθυσμούς και στην Ελλάδα συνεργάζεται τα πέντε (5) τελευταία χρόνια με υπηρεσίες που στηρίζουν άπορους και ανθρώπους που έχουν βιώσει κακοποίηση.

**7. «Σεξουαλικότητα, ερωτικές σχέσεις και ευ-πράττειν στην συμβουλευτική με βάση τη μέθοδο Παρεμβαίνουσας Μη Κατευθυντικής - Συμβουλευτικής και ψυχοθεραπείας (Non Directive Intervention)»**

Στο εργαστήρι αυτό θα προσεγγίσουμε την έννοια της σεξουαλικότητας και των ερωτικών σχέσεων με όχημα το ‘’ευ - πράττειν’’ της Συμβουλευτικής και πλοηγό την επιθυμία. Θα φωτίσουμε στερεότυπα και προκαταλήψεις μέσα από την οντολογική, υπαρξιακή διάσταση του ανθρώπου, και μέσω της αναζήτησης της επιθυμίας την απενοχοποίηση του ερωτισμού σε μια πορεία προς την ολοκλήρωση της ανθρώπινης ύπαρξης.

Η επεξεργασία εμπεριέχει βιωματικές δράσεις και διερεύνηση ονείρων δίχως ερμηνείες και αναλυτικά σχήματα, με κέντρο και αφετηρία τον άνθρωπο και την ιστορία του.

Στόχος μας είναι η επαφή με την σεξουαλικότητα, η εργασία στον εαυτό, η αναζήτηση της επιθυμίας, η ενεργοποίηση και η επαφή με το σώμα και η διερεύνηση θεμάτων που η συνειδητοποίηση τους επιδρά στον τρόπο που βιώνουμε τις σχέσεις μας.

*(Άνετα ρούχα, στρωμματάκι από τους συμμετέχοντες)*

ΝΕΚΤΑΡΙΑ ΠΑΤΕΡΑΚΗ, Πτυχιούχος Ψυχολογίας, Προσωποκεντρική Σύμβουλος και Μη Κατευθυντική Ψυχοθεραπεύτρια-Εκπαιδεύτρια

Είναι πτυχιούχος ψυχολογίας, ψυχοθεραπεύτρια, εκπαιδεύτρια και επόπτρια στη μη κατευθυντική παρέμβαση. Εκπαιδεύτηκε από τον M. Lobrot και την N.Η. Simonne. Η ψυχοθεραπευτική της εκπαίδευση είναι στη συστημική, στη προσωποκεντρική και στη μη κατευθυντική παρέμβαση καθώς και στη θεραπεία ζεύγους στη συγκινησιακά εστιασμένη θεραπεία (E.F.T.) της Sue Johnson.

Εργάζεται ιδιωτικά στα Χανιά παρέχοντας συμβουλευτική και ψυχοθεραπευτική υποστήριξη σε ενήλικες και σε οικογένειες. Επιπρόσθετα, συντονίζει ομάδες γονέων και δασκάλων με τη μέθοδο εκπαίδευσης αποτελεσματικού γονέα και δασκάλου (ΕΑΓ και ΕΑΔ του Thomas Gordon) καθώς και ομάδες προσωπικής ανάπτυξης και εκπαίδευσης στη συμβουλευτική και ψυχοθεραπεία στο σύστημα N.D.I του Michel Lobrot.

ΑΡΙΣΤΕΙΔΗΣ ΣΤΟΥΡΝΑΡΑΣ, Ψυχίατρος παιδιών και εφήβων, Μη Κατευθυντικός Σύμβουλος ψυχοθεραπευτής-εκπαιδευτής

Γεννήθηκε στην Αθήνα το 1971. Σπούδασε ιατρική και απέκτησε την ειδικότητα της ψυχιατρικής παιδιών και εφήβων στο Παιδοψυχιατρικό Νοσοκομείο Αττικής. Παράλληλα, εκπαιδεύτηκε στην ψυχοθεραπεία και εμψύχωση ομάδων ακολουθώντας το ψυχοπαιδαγωγικό σύστημα της Μη Κατευθυντικής Παρέμβασης (NDI) με δάσκαλο τον γάλλο ψυχοπαιδαγωγό και διανοητή Michel Lobrot. Από τις αρχές του 2008 μεταφέρει την έδρα του ινστιτούτου ‘’Μίτος’’ στην Κρήτη και ξεκινά συνεργατικές δράσεις με την ψυχοθεραπεύτρια Ν. Πατεράκη που συνεχίζουν μέχρι και σήμερα. Ασχολείται ενεργά με την ψυχοθεραπεία (>2000 ωρών/έτος), ενώ το 2013 παρουσιάζει για πρώτη φορά ένα νέο συνθετικό σύστημα θεραπείας του τραύματος με το όνομα Μη Κατευθυντική Εργασία μέσω της Αναπνοής (Non Directive Breathwork) ή ψυχοναυτική τέχνη και ασχολείται ιδιαίτερα με την εκπαίδευση εμψυχωτών, ψυχοθεραπευτών, εκπαιδευτικών και άλλων επαγγελματικών ομάδων.

**ΚΥΡΙΑΚΗ 17/12/2017**

**10.00-12.30: Παράλληλα εργαστήρια ΚΥΡΙΑΚΗ ΠΡΩΙ**

**1**. **« ‘’Η Τελευταία Συνέλευση’’. Το Παραμύθι ως Τ(ρ)οπος Ψυχοεκπαίδευσης και Συναισθηματικής Παιδείας»**

«Η τελευταία συνέλευση» είναι ένα ιδιόχειρο παραμύθι με ευέλικτη δυναμική ως προς το νοηματικό περιεχόμενο και την αισθητική του, που απευθύνεται σε μεγάλους και μικρούς. Συνθέτοντας τον συμβολισμό του Μύθου, τη φαντασία της Αφήγησης και το βίωμα της Δραματοποίησης, θα προσπαθήσουμε, μέσα από την πλοκή και τη δράση του, να δούμε πώς μπορούμε να «εκπαιδευτούμε» σε ψυχικές καταστάσεις που σχετίζονται με τις προσδοκίες, την απώλεια, τη ματαίωση. Το εργαστήρι βασίζεται σε δύο βασικές τεχνικές: τη δύναμη της προσωπικής αφήγησης και τη συμβουλευτική προσέγγιση. Δουλεύεται η διαδραστικότητα μεταξύ των μελών της ομάδας, η γλώσσα του σώματος, η ενσυναίσθηση, η βλεμματική επαφή, καθώς και η ενεργητική ακρόαση, η παρατήρηση και η αυτοπαρατήρηση, η ελευθερία της έκφρασης και η απουσία κριτικής διάθεσης.

Λέξεις-κλειδιά: *μύθος, συμβολισμός, αφήγηση, συμβουλευτική, ψυχο-εκπαίδευση*

ΓΕΩΡΓΙΑ ΣΟΦΙΑ ΚΟΛΟΚΥΘΑ, Εκπαιδευτικός, Υπεύθυνη Συμβουλευτικού Σταθμού Νέων Δ.Ε. Α Αθήνας

Μόνιμη εκπαιδευτικός, Υπεύθυνη στον Συμβουλευτικό Σταθμό Νέων Δ.Ε Α Αθήνας. Είναι κάτοχος MSc «Το θέατρο στην Εκπαίδευση», Μεταπτυχιακής Ειδίκευσης στην Συμβουλευτική και τον Προσανατολισμό και απόφοιτος του ετήσιου διατμηματικού πανεπιστημιακού προγράμματος κλινικής μετεκπαίδευσης «Δυναμικά ομάδας σε ψυχιατρικά πλαίσια». Έχει εμπειρία στην ψυχοθεραπεία ως θεραπευόμενη και ως εκπαιδευόμενη σε σεμιναριακού τύπου εκπαίδευση. Έχει παρακολουθήσει πολλά θεωρητικά και βιωματικά, κυρίως, σεμινάρια ψυχολογικού, ψυχοθεραπευτικού και καλλιτεχνικού περιεχομένου. Ως Υπεύθυνη του ΣΣΝ, ασκεί Συμβουλευτική, συνδιοργανώνει σεμινάρια, συντονίζει Εργαστήρια προσωπικής ανάπτυξης και ομάδες στήριξης και αυτογνωσίας εκπαιδευτικών και Εργαστήρια Γονέων και κάνει παρεμβάσεις σε σχολικές τάξεις, κυρίως σε ότι αφορά στη συναισθηματική παιδεία και διαχείριση συναισθημάτων. Έχει συμμετοχές σε συνέδρια, συγγραφικό έργο και υπό έκδοση παραμύθια για μικρούς και μεγάλους. Γράφει, επίσης, ποίηση και διηγήματα. Κατά διαστήματα, ασχολείται με το θέατρο ως ηθοποιός σε πειραματικές δουλειές και εναλλακτικά σχήματα.

**2. «Εργαστήρι ‘’Άκου το σώμα σου’’. Το Ευ-Πράττειν ως αυτοφροντίδα.**

**΄΄Συναισθηματικός μεταβολισμός’’ και διατροφή»**

Ο οργανισμός μας, μας μιλάει με τη μορφή συμπτωμάτων μέσα από το σώμα μας. Είναι ένας τρόπος να επικοινωνήσει με το νοητικό κομμάτι μας. Όσο αγνοούμε αυτή την προσπάθεια επικοινωνίας, μέσα από τα μηνύματα της αυξομείωσης του βάρους μας, αυτό επιστρέφει με τη μια ή την άλλη μορφή. Διαταράσσεται έτσι ο φυσικός μεταβολισμός και δεν είναι μόνιμο το αποτέλεσμα.

Μέσα από αυτό το εργαστήρι διερευνούμε και εντοπίζουμε τις πηγές της συναισθηματικής πείνας μαθαίνοντας να τη διαχωρίζουμε από τη σωματική, καλωσορίζοντας με αποδοχή και κατανόηση ολόκληρο το πρόσωπο. Από τη βιωματική αυτή διαδικασία αυτεπίγνωσης και αγάπης για τον εαυτό μας, αλλάζει η εικόνα και η εσωτερική μας στάση και στη συνέχεια η εξωτερική μας κατάσταση. Μέσα από βιωματικές ασκήσεις και Focusing Αναπαράσταση, οι συμμετέχοντες θα έλθουν σε επαφή με το σώμα τους μεταβολίζοντας το συναίσθημά τους. Ας συμφιλιωθούμε με τον εαυτό μας, ας συμφιλιωθούμε με το βάρος μας, ώστε να μπορέσουμε να το αλλάξουμε.

ΧΑΤΖΗΧΡΗΣΤΟΥ ΑΝΝΑ**,** Ψυχοθεραπεύτρια και Επόπτρια στην Προσωποκεντρική και Focusing Bιωματική Συμβουλευτική και Ψυχοθεραπεία

Bachelor of Arts στην Ψυχολογία (Southeastern College-Delaware State of America). Μasters of Arts in Focusing and Experiential Psychotherapy (University of East Anglia). Πτυχίο F.O.P. Επαγγελματία ειδικευμένου στο Focusing (Focusing – Οriented – Professional). Με τις ομάδες Focusing Αναπαράσταση ασχολείται τα τελευταία τέσσερα χρόνια διερευνώντας την εκδραμάτιση των ρόλων και των εσωτερικών καταστάσεων μέσω της Βιωμένης Αίσθησης.

ΠΟΡΤΟΚΑΛΗΣ ΔΗΜΗΤΡΗΣ**,** Σύμβουλος Ψυχικής Υγείας

Απόφοιτος Κοινωνιολογίας του Παντείου, Μaster in Βusiness Αdministration κατεύθυνση Marketing από το Un. of Wales, Pg.Dip στην Προσωποκεντρική Συμβουλευτική από το Un. Strathclyde. Εκπαιδεύτηκε στην Προσωποκεντρική Οικογενειακή θεραπεία και την EFT θεραπεία ζεύγους και έχει παρακολουθήσει σειρά σεμιναρίων και εκπαιδεύσεων σε ποικίλα πεδία. Από τον Απρίλιο του 2016 εκτελεί χρέη Γενικού Γραμματέα στην Ελληνική Προσωποκεντρική & Βιωματική Εταιρεία (Ε.Π.Β.Ε). Στο παρελθόν έχει εργαστεί σε θέσεις Οργάνωσης και Διοίκησης (management) επιχειρήσεων - marketing. Τώρα απολαμβάνει την Ιθάκη του στη συμβουλευτική και είναι έτοιμος για νέα ταξίδια.

**3. «Το ‘’ευ-πράττειν’’ της συμβουλευτικής στα όρια συνειδητού και ασυνείδητου** **(Ψυχοναυτική τέχνη - ars psyche - nautica)»**

Η Ψυχοναυτική τέχνη ή Μη Κατευθυντική Εργασία μέσω της Αναπνοής (Non Directive Breathwork) αποτελεί ένα συνθετικό ομαδικό ψυχοθεραπευτικό σχήμα που χρησιμοποιεί την αναπνοή σαν θεραπευτικό όχημα και την δυνατή βιωματική εμπειρία για την ανάδυση του εσωτερικού εαυτού. Αποτελεί γέφυρα που συνδέει τις πνευματικές διαστάσεις με την συμβουλευτική και την ψυχοθεραπεία σε μια πορεία προς την ολοκλήρωση. Με οδηγό την αναπνοή, την βασική δραστηριότητα της ανθρώπινης ύπαρξης, το άτομο ταξιδεύει στην προσωπική του ιστορία με ένα τελείως ξεχωριστό, ζωντανό και ανεπανάληπτο τρόπο. Το τι θα προκύψει διαφέρει από άτομο σε άτομο και από συνεδρία σε συνεδρία, αλλά το αποτέλεσμα είναι πάντα θεραπευτικό και συνοδεύεται από βιώματα βαθιάς χαλάρωσης, ηρεμίας, όξυνσης των αισθήσεων και απελευθέρωσης προσομοιάζοντας σε μία μυστικιστική εμπειρία. Επίσης είναι μια ευθεία θεραπευτική οδός προς το εσωτερικό τραύμα βαδίζοντας με ασφάλεια σε θεραπευτικά μονοπάτια που ίσως η λεκτική θεραπεία δεν θα φτάσει ποτέ. Ο τελικός στόχος είναι η ενεργοποίηση της αυτό-ίασης, η προσωπική ανάπτυξη, η αντιμετώπιση τραυμάτων, η θεραπευτική ανακατανομή των θεμάτων που απασχολούν το άτομο, η ενεργοποίηση μέσα μας μιας ‘’άλλης ματιάς απέναντι στα πράγματα’’.

*(Άνετα ρούχα, καλτσάκια & στρωμματάκι από τους συμμετέχοντες)*

ΑΡΙΣΤΕΙΔΗΣ ΣΤΟΥΡΝΑΡΑΣ, Ψυχίατρος παιδιών και εφήβων, μη κατευθυντικός σύμβουλος και ψυχοθεραπευτής (NDI)

Γεννήθηκε στην Αθήνα το 1971. Σπούδασε ιατρική και απέκτησε την ειδικότητα της ψυχιατρικής παιδιών και εφήβων στο Παιδοψυχιατρικό Νοσοκομείο Αττικής. Παράλληλα, εκπαιδεύτηκε στην ψυχοθεραπεία και εμψύχωση ομάδων ακολουθώντας το ψυχοπαιδαγωγικό σύστημα της Μη Κατευθυντικής Παρέμβασης (NDI) με δάσκαλο τον Γάλλο ψυχοπαιδαγωγό και διανοητή Michel Lobrot.

 Από τις αρχές του 2008 μεταφέρει την έδρα του Ινστιτούτου ‘’Μίτος’’ στην Κρήτη και ξεκινά συνεργατικές δράσεις με την ψυχοθεραπεύτρια Ν. Πατεράκη που συνεχίζουν μέχρι και σήμερα. Ασχολείται ενεργά με την ψυχοθεραπεία (>2000 ωρών/έτος) , ενώ το 2013 παρουσιάζει για πρώτη φορά ένα νέο συνθετικό σύστημα θεραπείας του τραύματος με το όνομα Μη Κατευθυντική Εργασία μέσω της Αναπνοής (Non Directive Breathwork) ή ψυχοναυτική τέχνη και ασχολείται ιδιαίτερα με την εκπαίδευση εμψυχωτών, ψυχοθεραπευτών, εκπαιδευτικών και άλλων επαγγελματικών ομάδων.

**4.«Επεξεργασία του επαγγελματικού εαυτού μέσα από γλυπτό (παρόν και μέλλον)»**

Στη συμβουλευτική και την ψυχοθεραπεία, ένα βασικό εργαλείο που αξιοποιεί ο σύμβουλος/ψυχοθεραπευτής είναι ο εαυτός του. Η δυνατότητα επεξεργασίας της συναισθηματικής κατάστασης του συμβούλου/θεραπευτή που κάνει τον εαυτό του διαθέσιμο για την επεξεργασία των ψυχικών καταστάσεων του πελάτη/ θεραπευόμενου μέσα στο πλαίσιο των σχέσεων του, λειτουργεί ως βάση δεδομένων από την οποία αντλεί ο σύμβουλος για το ευ πράττειν στη θεραπευτική σχέση.

Το γλυπτό του επαγγελματικού εαυτού αποτελεί μια βιωματική άσκηση που δίνει τη δυνατότητα στο σύμβουλο

* να φτιάξει μια ζωντανή, τρισδιάστατη αναπαράσταση της συναισθηματικής του κατάστασης σε μια δεδομένη στιγμή στο χρόνο, αξιοποιώντας την ομάδα των συμμετεχόντων
* να πάρει απόσταση από τον επαγγελματικό εαυτό του, να παρατηρήσει και να αναστοχαστεί σε σχέση με τα ευάλωτα σημεία του, παίρνοντας feedback από τους συμμετέχοντες καθώς εκείνοι καθρεφτίζουν από τη θέση τους στο γλυπτό διεργασίες σκέψης και συναισθήματος
* να επεξεργαστεί ζωντανά δυνατότητες αλλαγών και συναισθηματικών μετακινήσεων του στο χρόνο (παρόν και μέλλον), που ευνοούν την υγιή επαγγελματική του εξέλιξη.

Η βιωματική άσκηση “ΤΟ ΓΛΥΠΤΟ” αναπτύχθηκε από το Luigi Onnis, Καθηγητή Ψυχιατρικής και Συστημικό Θεραπευτή στο Πανεπιστήμιο της Ρώμης.

ΒΑΡΒΑΡΑ ΣΑΛΑΒΟΥ**,** MSc, MBPsS, EuroPsy, Ψυχολόγος, Οικογενειακή θεραπεύτρια, Μέλος European Family Therapy Association, Καθηγήτρια - Επόπτρια στο MA Counselling & Psychotherapy Metropolitan College & University of East London.

Σπούδασε Ψυχολογία στο Πανεπιστήμιο Κρήτης και ολοκλήρωσε το MSc στις Ψυχαναλυτικές Θεωρίες στο Psychoanalysis Unit, Department of Clinical Psychology, University College London. Εξειδικεύτηκε στην Οικογενειακή Θεραπεία στο Αθηναϊκό Κέντρο Μελέτης του Ανθρώπου (AKMA) και εκπαιδεύεται στη συγκινησιακά εστιασμένη θεραπεία ζευγαριών (EFT). Εργάζεται στην Πανεπιστημιακή Παιδοψυχιατρική Κλινική του Γ. Ν. Παίδων «Η Αγία Σοφία» και είναι διδάσκουσα και επόπτρια στο ΜΑ in Counselling and Psychotherapy του Metropolitan College που συνεργάζεται με το University of East London.

**5. «Μεταξύ ονείρου και πραγματικότητας»**

Στο εργαστήρι θα γίνει παρουσίαση κλινικού υλικού από περιπτώσεις ασθενών, επεξεργασία και κλινική κατά την θεραπεία.

Θα δημιουργηθεί ομάδα από συναδέλφους με στόχο να επεξεργαστούμε από κοινού κλινικές περιπτώσεις σε σχέση με τα όνειρα που χαρακτηρίζουμε τραυματικά.

ΠΟΠΗ ΚΑΠΝΟΥΤΖΗ, Κλινική Ψυχολόγος, Ιδρυτικό μέλος της ιδρυτικής Ελληνικής Εταιρείας Ψυχαναλυτικής Θεραπείας Ομάδας (ΕΕΨΨΟ) και μέλος της Ελληνικής Ψυχαναλυτικής θεραπείας.

**6.** «**Ο ρόλος της Αναγνώρισης & διαχείρισης του πένθους και το “ευ θνήσκειν”»**

Ο θάνατος, όπως και η γέννηση, είναι αναπόσπαστο κομμάτι της ανθρώπινης ύπαρξης, ανάπτυξης και εξέλιξης, οριοθετεί τη διάρκειά μας μέσα στη ζωή και μας κεντρίζει, όσο καιρό έχουμε να δημιουργούμε. Γιατί αντιμετωπίζουμε το θάνατο σαν ταμπού; Ποια είναι η αιτία των φόβων μας; Πώς εκφράζουμε την λύπη μας και με ποιο τρόπο αντιδρούμε στο θάνατο κάποιου δικού μας και στην οδύνη της απώλειας; Πώς μπορούμε να ανακουφίσουμε τον πόνο; Πώς μπορούμε να αποδεχτούμε το γεγονός ότι η ζωή είναι πεπερασμένη και να αναπτυχθούμε; Μπορούμε να ανακαλύψουμε το πραγματικό νόημα της ζωής, με το να συμβιβαστούμε με την οδύνη της ανθρώπινης ύπαρξης;

Το Εργαστήριο αυτό, μέσα από βιωματικές ασκήσεις που στόχο έχουν την αναγνώριση & διαχείριση του πένθους,  θα μας επιτρέψει να έρθουμε σε επαφή και να διερευνήσουμε σε βάθος την επίδραση της Προσωποκεντρικής Συμβουλευτικής στο ‘’εύ θνήσκειν’’. Σύμφωνα με τον Carl Rogers άλλωστε η PCA αποτελεί έναν τρόπο ζωής, έναν τρόπο ύπαρξης, παρά μια μέθοδο ή τεχνική θεραπείας απλά. Έτσι, πρόκειται να διερευνήσουμε στα πλαίσια της Προσωποκεντρικής Συμβουλευτικής, τη δυνατότητα αλλαγής και  μετακίνησης του ορισμού της ζωής από την προτεραιότητα του «πράττειν» στην προτεραιότητα του «είναι» και του «υπάρχειν».

[ΒΑΣΙΛΕΙΟΣ ΜΠΛΙΤΣΑΣ, Msc](http://www.epsyme.com/web/index.php?option=com_contact&view=contact&id=17%3A2010-01-18-11-32-38&catid=14%3A2009-05-19-18-18-41&Itemid=28) Ψυχολόγος - Σύμβουλος Ψυχικής Υγείας & Ψυχοκοινωνικής Υποστήριξης, Προσωποκεντρικός Ψυχοθεραπευτής, Παιδοκεντρικός Παιγνιοθεραπευτής, Πρόεδρος & Επιστημονικός Διευθυντής του Ε.Ψ.Μ.

Ο Μπλίτσας Βασίλειος είναι Ψυχολόγος – Ψυχοθεραπευτής Προσωποκεντρικής Προσέγγισης & Παιδοκεντρικός Παιγνιοθεραπευτής. Από το 1998 έως το 2000 συνεργάστηκε με το Δρομοκαΐτειο Θεραπευτήριο, ενώ από το 1999 εργάζεται ως ψυχολόγος - ψυχοθεραπευτής παρακολουθώντας ατομικά πελάτες και ομάδες. Το 2005 ήταν συνιδρυτής του «Εργαστηρίου Ψυχοκοινωνικών Μελετών" το οποίο έχει πολυσχιδή δραστηριότητα. Επίσης, δραστηριοποιείται στο χώρο της συμβουλευτικής και της ψυχοθεραπείας προσφέροντας δυνατότητες για βιωματική μάθηση, αυτογνωσία, προσωπική ανάπτυξη, ψυχοκοινωνική υποστήριξη και θεραπεία. Σήμερα το ΕΨΜ αποτελεί εκπαιδευτικό κέντρο στην PCA & την CCPT.

ΚΥΡΙΑΚΗ ΤΣΙΛΙΓΚΑΡΙΔΟΥ, Παιδαγωγός, Εμψυχώτρια,  Σύμβουλος Ψυχικής Υγείας,  Προσωποκεντρική Θεραπεύτρια

Η Κυριακή Τσιλιγκαρίδου, είναι νηπιαγωγός και εμψυχώτρια. Εκπαιδευμένη προσωποκεντρική σύμβουλος και παιγνιοθεραπεύτρια στο Εργαστήρι Ψυχοκοινωνικών Μελετών. Εργάζεται ως νηπιαγωγός σε ιδιωτικό νηπιαγωγείο - παιδικό σταθμό. Ασκεί παιδοκεντρική Play Therapy σε συνεργασία με τα Παιδικά Χωριά Sos Θράκης. Είναι συνεργάτης του Εργαστηρίου Ψυχοκοινωνικών Μελετών όπου ασκεί προσωποκεντρική συμβουλευτική ατομικά με ενήλικες και παιγνιοθεραπεία με παιδιά, συμμετέχει ως διευκολύντρια σε εκπαιδευτικές ομάδες και σε ομάδες προσωπικής ανάπτυξης.

**7. «Από το Πράττειν στο Ευ Πράττειν»*.***

 *Σημασία δεν έχει η τελειότητα, αλλά η τελείωση, μία διαρκής διαδικασία βελτίωσης.*

Όλοι πράττουμε από την αρχή μέχρι το τέλος της ζωής μας. Όσο όμως οι πράξεις μας υποκινούνται από τους όρους αξίας μας, τις περιοριστικές μας πεποιθήσεις και τους φόβους μας, τόσο το πράττειν απομακρύνεται από την χαρά και την ικανοποίηση (ικανά ποιώ) που είναι ποιότητες της ψυχής. Όσο εμποτιζόμαστε από την αγάπη τόσο οδηγούμαστε στο ευ πράττειν.

Σ’ αυτό το εργαστήριο μέσα από ερωτήσεις αυτογνωσίας και μία συμβολική βιωματική διαδικασία θα αναγνωρίσουμε από ποιο επίπεδο ενεργούμε. Με οδηγό την ενσυναίσθηση, την άνευ όρων αποδοχή και την αυθεντικότητα θα αποφασίσουμε, θα σχεδιάσουμε και θα εργαστούμε κατανοώντας εκ νέου τι σημαίνει για τον καθένα ευ πράττειν.

ΕΒΕΛΥΝ ΑΓΓΕΛΟΠΟΥΛΟΥ, Pg Dip, MSc in Person Centred Counselling, Σύμβουλος Ψυχικής Υγείας

Σύμβουλος Ψυχικής Υγείας, MSc in Person Centred Counselling of Strathclyde University U.K. Έχει παρακολουθήσει τον τετραετή κύκλο σεμιναρίων της «Γέφυρας του Ουράνιου Τόξου» της Ψυχοενεργειακής Προσέγγισης στη ΣΥΝΘΕΣΙΣ. Eίναι απόφοιτος του Deree College. Εργάζεται ως Προσωποκεντρική Σύμβουλος μέσα από ατομικές συνεδρίες και ως συντονίστρια σε ομάδες προσωπικής ανάπτυξης.

ΝΑΤΑΣΑ ΑΝΑΓΝΩΣΤΟΠΟΥΛΟΥ-ΛΩ, Pg Dip, MSc in Person Centred Counselling, Σύμβουλος Ψυχικής Υγείας

Σύμβουλος Ψυχικής Υγείας, MSc in Person Centred Counselling of Strathclyde University U.K. Έχει παρακολουθήσει τον τετραετή κύκλο σεμιναρίων της Ψυχοενεργειακής Προσέγγισης στη ΣΥΝΘΕΣΙΣ. Είναι απόφοιτος της Γαλλικής Φιλολογίας, ΕΚΠΑ και συγγραφέας του βιβλίου ΤΑ ΜΑΥΡΑ ΒΟΛΙΑ εκδ. ΦΕΡΕΝΙΚΗ. Εργάζεται ως Προσωποκεντρική Σύμβουλος.

ΜΑΡΙΑ ΣΚΑΜΠΑ, Pg Dip, MSc in Person Centred Counselling, Σύμβουλος Ψυχικής Υγείας

Σύμβουλος Ψυχικής Υγείας, MSc in Person Centred Counselling of Strathclyde University U.K.. Είναι κάτοχος πτυχίου του τμήματος Φιλοσοφία, Παιδαγωγικά και Ψυχολογία του ΕΚΠΑ, με κατεύθυνση στην Ψυχολογία. Έχει παρακολουθήσει σεμινάρια Art-therapy, Play-therapy και τα τελευταία έξι χρόνια ασχολείται με το θέατρο. Εργάζεται ως Προσωποκεντρική Σύμβουλος και ως Φιλόλογος.

ΕΛΛΗ ΣΚΑΡΒΕΛΗ, Pg Dip, MSc in Person Centred Counselling, Σύμβουλος Ψυχικής Υγείας

Σύμβουλος Ψυχικής Υγείας, MSc in Person Centred Counselling of Strathclyde University U.K. Έχει παρακολουθήσει για δύο χρόνια σεμινάρια της Ψυχοενεργειακής προσέγγισης στη ΣΥΝΘΕΣΙΣ. Είναι Παιδαγωγός με ειδίκευση στην Δημιουργική Εκπαίδευση. Έχει εργαστεί εθελοντικά ως συντονίστρια σε ομάδα στην ΜΚΟ ΜΑΖΙ. Εργάζεται ως Προσωποκεντική Σύμβουλος και ως συντονίστρια σε ομάδες προσωπικής ανάπτυξης.

**13.00-14.00. Διάλειμμα** για φαγητό στο κυλικείο του New York College - μετάβαση στις αίθουσες

**14.00-16.30: Παράλληλα εργαστήρια** – **ΚΥΡΙΑΚΗ ΑΠΟΓΕΥΜΑ**

**1. «Ευ πράττειν Ευ ζην»**

Ευ πράττω δηλαδή περνάω καλά, ευτυχώ στη θεραπευτική διαδικασία αφορά και το θεραπευτή και το θεραπευόμενο. Μέσω της μη κατευθυντικότητας και της αποδοχής, επιδιώκεται η σύγκληση των επιθυμιών και των δυο για να συντελεστεί το ευ πράττειν αλλά κυρίως το ευ ζην.

ΓΙΩΡΓΟΣ ΑΣΤΡΙΝΑΚΗΣ, ψυχίατρος, ψυχοθεραπευτής

Ο Γιώργος Αστρινάκης είναι πρόεδρος του Πανελληνίου Συλλόγου της NDI, ιδρυτικό μέλος του Κέντρου Ψυχοθεραπείας και Συμβουλευτικής «Βίλχελμ Ράϊχ», μέλος της επιστημονικής επιτροπής του Ελληνικού Ινστιτούτου Νευροφυτοθεραπείας και Ανάλυσης του Χαρακτήρα (Ε.Ι.Ν.Α.), τ. Διευθυντής στο Ψ.Ν.Α. Δρομοκαΐτειο με ενεργό συμμετοχή στο κίνημα της ψυχιατρικής μεταρρύθμισης, εκπαιδευτής NDI.

ΚΑΙΤΗ ΚΑΝΑΚΑΚΗ, ψυχολόγος, ψυχοθεραπεύτρια

Είναι μαθήτρια του M. Lobrot, εκπαιδευμένη στην NDI στο ινστιτούτο *ACORA,* στο Παρίσι και στην Θεραπεία ζεύγους και οικογένειας στο Ερευνητικό Πανεπιστημιακό Ινστιτούτο Ψυχικής Υγιεινής (Ε.Π.Ι.Ψ.Υ.), εκπαιδεύτρια NDI.

**2. «Ευ Πράττειν στην Πράξη - Η Εποπτεία Συστημικής Αναπαράστασης ως κίνητρο πολυεπίπεδης συστημικής αυτογνωσίας».**

**Βιωματικό Εργαστήρι Εποπτείας Συστημικής Αναπαράστασης**

Η Εποπτεία Συστημικής Αναπαράστασης αποτελεί *καινοτομία στο ‘Εποπτικό Πράττειν’* επισημαίνοντας τις κρυφές συστημικές δυναμικές που συνδέουν τα ερευνώμενα συστήματα και ανιχνεύοντας τα *ασυνείδητα θεραπευτικά αιτήματα, τόσο των πελατών όσο και των ίδιων των θεραπευτών/συμβούλων***.**

Στην προσέγγιση του συστήματος :

‘’πελάτης - αίτημα, θεραπευτής/σύμβουλος - αίτημα - επόπτης’’,

διερευνάται, μεταξύ άλλων, και *το αίτιο στην προσωπική δυσκολία του θεραπευτού/συμβούλου* π.χ. ως πιθανή δική του εκπροσώπηση στοιχείων του συστήματος που διαχειρίζεται και/ή πυροδότηση δυσκολίας στο οικογενειακό του σύστημα.

Η συνεχιζόμενη εποπτεία, η συνεχιζόμενη επένδυση στην προσωπική μας εξέλιξη και ανάπτυξη και η τήρηση κατευθυντήριων που διέπουν την εργασία μας είναι η βάση στην *απόδοση σεβασμού και αποδοχής* στους πελάτες μας, στον εαυτό μας, και στο πολύπλοκο έργο που καλούμαστε να φέρουμε εις πέρας.

Ενότητες Βιωματικού Εργαστηρίου

* *Αρχές Σ.Α. και ‘Τάξεις της Βοήθειας’*
* Ευ Πράττειν: *Εφαρμογή στο Εποπτικό Πλαίσιο*
* Βιωματική *Επεξεργασία Εποπτικών Αιτημάτων*
* *Αναστοχασμός:*επεξεργασία και ανάλυση εποπτικών περιπτώσεων υπό το πρίσμα των ‘Τάξεων της Βοήθειας’

Δρ. ΔΗΜΗΤΡΗΣ ΣΤΑΥΡΟΠΟΥΛΟΣ,  κοιν.-ψυχ., πιστοποιημένος θεραπευτής- εκπαιδευτής - επόπτης Σ.Α.

Γεννήθηκε στην Αθήνα, εκπαιδεύτηκε στην Γερμανία και εργάζεται από το 1978 στην Ελλάδα ως Συστημικός και Οικογενειακός Θεραπευτής (EFTA- ΕΛΕΣΥΘ). Εισήγαγε την Συστημική Αναπαράσταση (Σ.Α.) στην Ελλάδα, ίδρυσε και προεδρεύει στο Ελληνικό Ινστιτούτο Συστημικής Αναπαράστασης, διεθνώς πιστοποιημένου φορέα θεραπείας, εκπαίδευσης και εποπτείας Σ.Α. από τον Bert Hellinger και την DGfS (Γερμανική Εταιρία Σ.Α.).

ΜΥΡΤΩ-ΒΑΣΙΛΙΚΗ ΚΟΥΤΡΑ, B.Sc., M.P.H., συστημική σύμβουλος, ειδίκευση στην Σ.Α.

Γεννήθηκε στην Αθήνα, σπούδασε ‘Οργανωσιακή Συμπεριφορά/Ψυχολογία’ στην Αθήνα και έλαβε μεταπτυχιακό τίτλο στην ‘Δημόσια Υγεία’ στις Η.Π.Α. Μετεκπαιδεύτηκε στην ‘Βελτίωση Ψυχικής Υγείας Εργαζομένων’ (ΕΚΠΑ) και στην ‘Συστημική Σκέψη & Αναπαράσταση’ (ΕΙΣΑ & Hellinger Sciencia).Aπό το 2006 διευθύνει το ΕΙΣΑ, όπου και συντονίζει σεμινάρια Οικογενειακής και Επιχειρησιακής Αναπαράστασης. Είναι τελειόφοιτη του Προγράμματος Εκπαίδευσης Εκπαιδευτών/Εποπτών Σ.Α.

**3. «Αναδεικνύοντας το Όραμα και την Επιθυμία»**

Όλοι όσοι ασχολούμαστε ή επιθυμούμε ν’ ασχοληθούμε με τη συμβουλευτική και την υποστήριξη ανθρώπων με περισσότερες ή λιγότερες δυσκολίες, επιθυμούμε σίγουρα να είμαστε βοηθητικοί, υποστηρικτικοί και αποτελεσματικοί. Άραγε, ποιες είναι οι απαραίτητες δυνάμεις, για μια τέτοια πρακτική; Πως ο καθένας μας το οραματίζεται; Πως καλλιεργείται και πως εκφράζεται το ευ πράττειν; Ποιες οι απαιτήσεις και οι προσδοκίες από τη συμβουλευτική και το εννοούμενο ευ πράττειν;

Στο εργαστήριο αυτό, μέσω της μεθοδολογίας της Μη Κατευθυντικής Παρεμβατικότητας, δημιουργώντας ένα κλίμα ασφάλειας, που εμπνέει το μοίρασμα, θα προσπαθήσουμε να διερευνήσουμε τα παραπάνω, αναδεικνύοντας οράματα, επιθυμίες και προβληματισμούς. Μια διαδρομή από τη χαλάρωση, τη σύνδεση της ομάδας, το εκφραστικό παιχνίδι, και την πορεία του Συμβούλου, μέσα από συμβολικά θεατρικά μονοπάτια. Εργαλεία για την επίτευξη του ευ πράττειν, του εργαστηρίου αυτού, θα αποτελέσουν η αμέριστη αποδοχή, η ενεργητική ακρόαση και η ενσυναίσθηση.

ΕΛΕΝΗ ΠΑΝΑΓΙΩΤΑΚΟΠΟΥΛΟΥ, Ψυχολόγος, εκπαιδευόμενη στη Μη - Κατευθυντική Παρεμβατικότητα (NDI)

Απόφοιτη του τμήματος Ψυχολογίας του Παντείου Πανεπιστημίου, τα τελευταία πέντε χρόνια εκπαιδεύομαι στην Μη Κατευθυντική Παρεμβατικότητα (NDI) του Μισέλ Λομπρότ, μία μέθοδο που βρίσκει εφαρμογή στην εκπαίδευση, στην εμψύχωση ομάδων και στην ψυχοθεραπεία. Παράλληλα έχω εργαστεί ως ψυχολόγος σε διάφορες δομές (ψυχιατρικό ξενώνα, ειδικό σχολείο, πρόγραμμα ενδυνάμωσης αστέγων, πρόγραμμα ψυχοκοινωνικής υποστήριξης προσφύγων), με διαφορετικές ηλικιακές ομάδες, διαφορετική συμπτωματολογία και πολιτισμικό υπόβαθρο.

ΜΑΓΔΑΛΗΝΗ ΑΣΗΜΑΚΟΠΟΥΛΟΥ, Ηθοποιός, Ιστορικός Τέχνης, Εκπαιδευόμενη στη Μη - Κατευθυντική Παρεμβατικότητα (NDI)

Σπουδές στην Ανώτατη Δραματική Σχολή του Ιάκωβου Καμπανέλη, που οδήγησαν στην επί χρόνια ενασχόληση με το Ψυχόδραμα. Αριστούχος απόφοιτος του τμήματος ΘΙΣΤΕ της Ανώτατης Σχολής Καλών Τεχνών και τελειόφοιτη εκπαιδευόμενη της Ψυχοπαιδαγωγικής μεθόδου Μη Κατευθυντικής Παρεμβατικότητας του Micel Lobrot (NDI). Εμψυχώτρια θεραπευτικών ομάδων ενηλίκων με εργαλείο την Τέχνη και Δημιουργικής Απασχόλησης Παιδιών.

**4. «Η γραμμή του Σωκράτη για την ηθική διαγωγή του ανθρώπου που Ευ Πράττει»**

Αρετή κατά το Σωκράτη, είναι η ποιότητα με την οποία αποκαλύπτεται η ψυχή κατά την πράξη. Η Ηθική διαγωγή του ανθρώπου, αποτελεί Μέτρον άριστον του ευ πράττειν, της κατάστασης δηλαδή κατά την οποία ο άνθρωπος πράττει, έχοντας δώσει στην διαγωγή του την ορθή Ηθική κατεύθυνση, η οποία επιτάσσει το, χωρίς καμία αμφιβολία και διφορούμενο («αναμφιλογώτατον»), αγαθό.

ΙΩΑΝΝΗΣ ΣΑΒΒΟΠΟΥΛΟΣ, Σύμβουλος Ψυχικής Υγείας - Ψυχοθεραπευτής

Σύμβουλος Ψυχικής υγείας – Ψυχοθεραπευτής, Diploma in Psychology SAC Dip ASET 5 - Diploma in Cognitive and Behavioral Therapy NCFE 5, Harvard Medical School Pg.C in Borderline Disorder. Πρόεδρος της Ακαδημίας της Ελευθερίας του Πνεύματος, Διδάκτωρ και Θεμελιωτής Λογοδυναμικής Θεραπείας.

ΜΑΝΤΩ ΜΙΧΑΛΟΠΟΥΛΟΥ, Σύμβουλος Ψυχικής Υγείας

Πτυχιούχος του τμήματος Φιλοσοφίας Παιδαγωγικών και Ψυχολογίας του Πανεπιστημίου Αθηνών - Μεταφράστρια Αγγλικής γλώσσας - τελειόφοιτη εκπαιδευόμενη Λογοδυναμική Σύμβουλος Ψυχικής Υγείας και ψυχοθεραπεύτρια.

ΜΥΡΩΝΑΣ ΜΠΟΛΟΒΙΝΟΣ, M.Ed,  Σύμβουλος Ψυχικής Υγείας - Ψυχοθεραπευτής
Εκπαιδευόμενος Λογοδυναμικός Θεραπευτής - Τραυματοθεραπευτής EMDR, έγκριτο μέλος της Ελληνικής Εταιρείας Συμβουλευτικής.

**5. «Μέριμνα: μια φαινομενολογική προσέγγιση του ‘’ευ πράττειν’’»**

Στις σύγχρονες ωφελιμιστικές κοινωνίες η ευπραξία και η εφαρμογή του δικαίου αποδεικνύονται σχεδόν ουτοπικές και εκάστοτε μπορεί να θέσουν σε απειλή την ευημερία και την καθημερινή διαβίωση του ατόμου. Στους νόμους της παγκόσμιας νεοφιλελεύθερης αγοράς το «ευ πράττειν» έχει αντικατασταθεί από το «αεί παράγειν».

Δεδομένου όλων αυτών των εξελίξεων, μπορούμε άραγε ως σύμβουλοι ψυχικής υγείας να νοηματοδοτήσουμε εκ νέου το «ευ πράττειν»; Ποια μπορεί να είναι αυτή η ανανεωτική προσπάθεια μέσω της οποίας θα στραφούμε ουσιαστικά στον εαυτό μας και θα συνδεθούμε αυθεντικά με τους άλλους;

Το εν λόγω βιωματικό εργαστήριο θα επιχειρήσει να απαντήσει στα παραπάνω ερωτήματα αναδεικνύοντας τη μέριμνα για τον εαυτό και τη μέριμνα για τους άλλους από το φιλοσοφικό έργο του Martin Heidegger ως τη φαινομενολογική επανανοηματοδότηση του σύγχρονου «ευ πράττειν».

ΓΙΩΡΓΟΣ ΜΠΑΝΙΩΚΟΣ, Σύμβουλος Ψυχικής Υγείας, Αναλυτής, Θεατρολόγος

Ο Γιώργος Μπανιώκος έχει σπουδάσει Θεατρολογία στο ΕΚΠΑ, είναι απόφοιτος του Μεταπτυχιακού Προγράμματος Κλινικής Συμβουλευτικής του Hellenic American College (HAEC) και στην παρούσα φάση παρακολουθεί το Μεταπτυχιακό Πρόγραμμα «Ιστορία της Φιλοσοφίας» στο ΕΚΠΑ. Παράλληλα με την προσωπική του ανάλυση, έχει πραγματοποιήσει μακροχρόνια εκπαίδευση στο χώρο της ψυχανάλυσης, είναι μέλος του Γαλλικού Φόρουμ Ψυχανάλυσης του Λακανικού Πεδίου (L 'internationale des Forums du Champ Lacanien), ενώ πρόσφατα μετέφρασε το βιβλίο του Campbell Purton “Προσωποκεντρική θεραπεία - η focusing βιωματική προσέγγιση” για λογαριασμό του Ελληνικού Κέντρου Focusing. Τα τελευταία δυο χρόνια διατηρεί το blog της Μέριμνας Εαυτού (www.merimnaeaftou.blogspot.gr), μια πρωτοβουλία που διερευνά τρόπους με τους οποίους η φιλοσοφία, η ψυχοθεραπεία και οι τέχνες συμβάλλουν στη διαμόρφωση μιας τέχνης του βίου.

**6. «Ορίζοντας το ‘’ευ πράττειν’’ του Συμβούλου στη θεραπευτική σχέση σύμφωνα με την ανθρωποκεντρική S.©o.®e προσέγγιση»**

Ποιες είναι οι βασικές αρχές οι οποίες είναι προϋπόθεση να τηρούνται έτσι ώστε να είναι παρόν αλλά και να ενδυναμώνεται εξελικτικά και για τα δύο μέρη της σχέσης το «ευ πράττειν» της συμβουλευτικής συνάντησης; Αυτό ήταν το βασικό ερευνητικό, επιστημονικό ερώτημα και προβληματισμός με τον οποίο ασχολήθηκα σε όλη τη διάρκεια της δημιουργίας εσωτερικής και εξωτερικής της σειράς Εν Λευκώ En Lefko για την απάντηση του οποίου δημιουργήθηκαν εργαλεία όπως η «γραφή στο λευκό» και το ερωτηματολόγιο Ε.Σ.Ε. (S.co.re). Στο εργαστήριο αυτό θα δοθούν οι βασικές αρχές του «ευ πράττειν» του Συμβούλου στη θεραπευτική σχέση σύμφωνα με την ανθρωποκεντρική S.©o.®e προσέγγιση και θα γίνει βιωματική επεξεργασία τους μέσω των παρεμβατικών μοντέλων της προσέγγισης.

Λέξεις - κλειδιά: βασικές αρχές θεραπευτικής σχέσης, παρεμβατικά μοντέλα ανθρωποκεντρική S.©o.®e προσέγγιση, συμβουλευτική, ψυχοπαιδαγωγική.

Δρ ΑΝΑΣΤΑΣΙΑ ΜΑΚΡΑΤΖΗ, Σύμβουλος Ψυχικής Υγείας, Ψυχοπαιδαγωγός

Διδάκτωρ Παιδαγωγικής, Σύμβουλος Ψυχικής Υγείας, ειδικευμένη στην αντίληψη του χωροχρόνου και τη δημιουργία εργαλείων πρώιμης ανίχνευσης, αναγνώρισης, εκπαίδευσης και παρεμβάσεων για παιδιά και ενήλικες. Εμπνευστής και ιδρυτής της «ανθρωποκεντρικής προσέγγισης S.©o.®e», συγγραφέας της σειράς βιβλίων Εν Λευκώ En Lefko, εκδότης του on line επιστημονικού περιοδικού Ανθρωποκεντρικό anthropocentric και δημιουργός on line μαθημάτων συμβουλευτικής και εκπαίδευσης για την ανθρωποκεντρική S.©o.®e προσέγγιση.

 **7. «Πώς έρχομαι σε επαφή με την δύναμη μου ?»**

Σε αυτό το workshop θα προσεγγίσουμε το θέμα σε τρία επίπεδα.

* Σε σωματικό όπου για να βιώνω την σωματική μου δύναμη χρειάζεται να έχω σύνδεση με το κέντρο μου και επαφή με την Γη.
* Σε συναισθηματικό όπου για να βιώνω την συναισθηματική μου δύναμη σε σύνδεση με τους άλλους χρειάζεται να μην φοβάμαι τις συγκινήσεις μου, να μην τις αγνοώ, να μπορώ να διαχειρίζομαι την ενέργεια τους, να μιλώ γι αυτές και να παρακολουθώ τις διακυμάνσεις τους.
* Σε διανοητικό όπου για να βιώνω την διανοητική μου δύναμη χρειάζεται να μάθω να κάνω επιλογές, να παίρνω αποφάσεις που αφορούν την ζωή μου, να βάζω στόχους βήμα - βήμα, να προσανατολίζομαι στο περιβάλλον γύρω μου ώστε να βρίσκω βοήθεια για τις αποφάσεις και τους στόχους μου.

ΚΟΥΛΟΥΛΙΑ ΠΑΡΑΣΚΕΥΗ, Σωματική Ψυχοθεραπεύτρια κατά Bodynamic, εκπαίδευση στην θεραπεία μετατραυματικού στρες (PTSD),επόπτρια σωματικών ψυχοθεραπευτών.

**16.30-17.00:** **Διάλειμμα, Καφές** στο κυλικείο του New York College - μετάβαση στην κεντρική αίθουσα

**17.00-18.30: Ομάδα Συνάντησης**

Σας προσκαλούμε και φέτος σε μια δημιουργική συνάντηση «εφ’ όλης της ύλης».

Μετά από ένα γεμάτο διήμερο, μέσα από την αλληλεπίδραση με τους άλλους, σας περιμένουμε για να μοιραστούμε συναισθήματα, να ανταλλάξουμε εμπειρίες, βιώματα και σκέψεις που αναδύθηκαν, όλοι μαζί, συμμετέχοντες και συντονιστές εργαστηρίων,

*ως ένα δυναμικό όλο που καθορίζει την ικανοποίηση των σκοπών του.*

**Διευκολύντριες:**

**Έβελυν Αγγελοπούλου,** MSc, Σύμβουλος Ψυχικής Υγείας

**Ζωγραφιά Βακάλογλου,** Κοινωνιολόγος, Εγκληματολόγος, Εκπαιδευτικός, Σύμβουλος Ψυχικής Υγείας και Επαγγελματικού προσανατολισμού

**Ιουλία Κούρτη,** Πτυχίο Ανθρωπιστικών Σπουδών (ΕΚΠΑ), Σύμβουλος Ψυχικής Υγείας και Απασχόλησης ευάλωτων κοινωνικά ομάδων

**Μαρία Σκαμπά**, MSc, Σύμβουλος Ψυχικής Υγείας